SL Uradni list Evropske unije L 165/25

DIREKTIVA KOMISIJE 2007/39/ES

z dne 26. junija 2007

o spremembi Priloge II k Direktivi Sveta 90/642/EGS glede mejnih vrednosti ostankov diazinona

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih rastlinskega izvora, vključno s sadjem in zelenjavo (1), in zlasti člena 7 Direktive,

ob upoštevanju naslednjega:

(1) Država članica poročevalka je obvestila Komisijo, da bo morda potrebno ponovno pregledati MRL za diazinon iz Direktive 90/642/EGS zaradi zaskrbljenosti glede vnosa s strani potrošnikov. Komisiji so bili predloženi predlogi za spremembo MRL Skupnosti.

(2) MRL Skupnosti in vrednosti, ki jih priporoča Codex Alimentarius, so določene in ocenjene na podlagi podobnih postopkov. Codex vsebuje številne MRL za diazinon. Država članica poročevalka je, zaradi novih informacij o tveganju za potrošnike, ocenila tudi MRL Skupnosti, ki temeljijo na MRL iz Codexa.

(3) Doživljenjska in kratkodobna izpostavljenost potrošnikov diazinonu z uživanjem živil je bila ponovno ocenjena in ovrednotena v skladu s postopki in praksami, ki se uporabljajo v Skupnosti, ob upoštevanju smernic, ki jih je objavila Svetovna zdravstvena organizacija (2). Zaradi tega je primerno določiti nove MRL, da se prepreči nesprejemljiva izpostavljenost potrošnikov.

(4) Kjer je bilo primerno, je bila akutna izpostavljenost potrošnikov diazinonu preko vseh živil, ki lahko vsebujejo ostanke, ocenjena in ovrednotena v skladu s postopki in praksami Skupnosti, ob upoštevanju smernic, ki jih je objavila Svetovna zdravstvena organizacija. Ugotovljeno je, da prisotnost ostankov pesticidov na ali pod novimi MRL ne bo imela akutnih toksičnih učinkov.

(5) Zato je treba MRL iz Priloge II k Direktivi 90/642/EGS spremeniti, da se omogočita ustrezen nadzor in kontrola prepovedi njegove uporabe ter da se zaščiti potrošnik.

(6) Skupnost se je prek Svetovne trgovinske organizacije posvetovala s svojimi trgovinskimi partnerji glede novih MRL in upoštevala njihove pripombe glede teh vrednosti.

(7) Prilogo II k Direktivi 90/642/EGS je zato treba ustrezno spremeniti.

(8) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Direktiva 90/642/EGS se spremeni v skladu s Prilogo k tej direktivi.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje 27. decembra 2007. Komisiji takoj sporočijo besedilo teh predpisov in korelacijsko tabelo med navedenimi predpisi in to direktivo.

Navedene predpise uporabljajo od 28. decembra 2007.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 26. junija 2007 Za Komisijo Markos KYPRIANOU Član Komisije

(1) UL L 350, 14.12.1990, str. 71. Direktiva, kakor je bila nazadnje spremenjena z Direktivo Komisije 2007/28/ES (UL L 135, 26.5.2007, str. 6).

(2) Smernice za napoved vnosa ostankov pesticidov s hrano (pregledane), ki jih je pripravil GEMS/Program za hrano v sodelovanju z Odborom Codex za ostanke pesticidov, ki jih je objavila Svetovna zdravstvena organizacija 1997 (WHO/FSF/FOS/97.7).